# Jac Holmes

Jac Holmes, conegut amb el nom de guerra kurd «Şoreş Amanos», (Poole, 18 de gener de 1993 - Ar-Raqqà, 23 d'octubre de 2017) va ser un guerriller anglès, integrant de la milícia kurda Unitats de Protecció Popular (YPG), que va lluitar contra Estat Islàmic a Síria entre gener de 2015 i el 23 d'octubre de 2017, data de la seva mort quan netejava una ciutat de mines.

## Trajectòria

Holmes va ser un antic treballador informàtic i decorador de Poole, situat al comtat anglès de Dorset. No tenia experiència militar abans de viatjar a Síria el gener de 2015, poc després de fer 22 anys. Va fer tres gires pel nord de Síria amb les YPG i va aparèixer regularment als mitjans internacionals sobre combatents estrangers en forces militars dirigides per kurds, inclòs el documental de Channel 4 Frontline Fighting: The Brits Battling ISIS. La seva mort es va produir quatre dies després que les Forces Democràtiques Sirianes declaressin l'alliberament d'Ar-Raqqà.
El 4 d'octubre de 2017, en una pregunta i resposta a facebook, va dir que el motiu per viatjar al front era «perquè estava fart de veure què passava a Síria i les nacions occidentals no feien prou per ajudar». Josh Walker, un altre voluntari britànic de les YPG que va ser absolt dels càrrecs de terrorisme després de tornar dels combats a Síria, va dir que Holmes era «un bon lluitador dedicat a la causa, va aprendre i parlava bé l'idioma, cosa inusual en els combatents estrangers. Entre els estrangers i els kurds era molt popular i un home molt bo». Durant la batalla d'Ar-Raqqà, va comandar la unitat de franctiradors «YPG 223» formada per quatre voluntaris internacionals d'Espanya, Estats Units i Alemanya.
Holmes va ser assassinat el 23 d'octubre per un artefacte explosiu improvisat (IED) metre netejava Ar-Raqqà de mines. Va ser el sisè voluntari britànic que va morir mentre lluitava contra Estat Islàmic a Síria. A la vegada, va ser un dels combatents estrangers del Regne Unit amb més anys de servei quan va morir.
El 2 de febrer de 2018 centenars de persones es van reunir a Dorset per assistir al funeral de Holmes. Segons el diari The Guardian, «unes 500 persones, entre familiars, amics, kurds britànics, pares d'altres homes britànics que han mort a Síria i uns 30 antics companys de YPG d'arreu del món» van assistir al servei funerari de Wimborne Minster per retre-li homenatge. El seu taüt va estar cobert de flors amb els colors de les YPG i el comandant de les YPG, Nuri Mahmud, va parlar per skype des de Síria per oferir el seu condol personal i per felicitar-lo per la seva contribució a l'erradicació d'Estat Islàmic a Ar-Raqqà. Després del servei, el taüt va ser traslladat al crematori de Poole.

## Notes

* ↑ «Şoreş» significa «revolució» en kurd.

## Referències

* 1 2 Blake, Matt. «Briton who fought Isis killed in Raqqa a week after city liberated» (en anglès). TheGuardian.com, 24-10-2017. [Consulta: 18 novembre 2017].
* ↑ «Ş. Şoreş Amanos – YPG International» (en anglès). YPG-International.org. [Consulta: 1r juny 2018].
* 1 2 Hayes, Andy. «Jac Holmes: British sniper who fought IS killed by landmine in Raqqa» (en anglès). Sky.com, 24-10-2017. [Consulta: 18 novembre 2017].
* ↑ Dearden, Lizzie. «Jac Holmes: British man who volunteered to fight against Isis killed in Syria» (en anglès). Independent.co.uk, 24-10-2017. [Consulta: 18 novembre 2017].
* ↑ Raeside, Julia. «Frontline Fighting: The Brits Battling Isis review – risking their lives, but why?» (en anglès). TheGuardian.com, 17-09-2015. [Consulta: 9 maig 2018].
* ↑ Batchelor, Tom. «British fighters battling ISIS in Syria hailed as 'heroes' after dramatic documentary airs» (en anglès). Express.co.uk, 16-09-2015. [Consulta: 9 maig 2018].
* ↑ «Frontline Fighting: Battling ISIS (TV Movie 2015)» (en anglès). IMDb.com. [Consulta: 23 octubre 2022].
* ↑ Rose, Eleanor. «Jac Holmes: Student cleared of terror charge calls Brit who died fighting Islamic State 'one of the best'» (en anglès). Standard.co.uk, 27-10-2017. [Consulta: 18 novembre 2017].
* ↑ «IS-fighting British man Jac Holmes killed in Syria» (en anglès). BBC.co.uk, 24-10-2017. [Consulta: 18 novembre 2017].
* ↑ Warburton, Dan. «Fearless young British man killed fighting Islamic State in Syria said he wasn't scared of dying» (en anglès). Mirror.co.uk, 28-10-2017. [Consulta: 18 novembre 2017].
* ↑ Blake, Matt. «The British civilians still fighting Isil in Syria: 'We won't stop until the job is done'» (en anglès). Telegraph.co.uk, 10-01-2018. [Consulta: 21 febrer 2018].
* ↑ Blake, Matt. «Anti-Isis fighters gather in Dorset for funeral of UK sniper Jac Holmes» (en anglès). TheGuardian.com, 02-02-2018. [Consulta: 22 febrer 2018].
* ↑ Vardy, Emma. «Jac Holmes: Funeral for British fighter killed in Syria» (en anglès). BBC.co.uk, 02-02-2018. [Consulta: 22 febrer 2018].